****

Európska únia

Európsky fond regionálneho

rozvoja

**Metodický výklad CKO č. 4**

**Programové obdobie 2014 – 2020**

|  |  |
| --- | --- |
| **Vec:** | k elektronickému predkladaniu žiadostí o NFP a k spôsobu overovania vybraných podmienok poskytnutia príspevku |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  Gestori horizontálnych princípov |
| **Vydáva:** | Centrálny koordinačný orgán  Úrad podpredsedu vlády Slovenskej republiky pre investície a informatizáciu  v súlade s kapitolou 1.2, ods. 3, písm. c) Systému riadenia európskych štrukturálnych a investičných fondov |
| **Záväznosť:** | Metodický výklad má odporúčací charakterMetodický výklad má odporúčací charakter. |
| **Počet príloh:** | 0000 |
| **Dátum vydania:** | 13.03.2017 |
| **Dátum účinnosti:** | 13.03.2017 09.08.2016 |
| **Schválil:** | JUDr. Denisa Žiláková  generálna riaditeľka sekcie centrálny koordinačný orgán |

Obsah

[1 Úvod 1](#_Toc477166857)

[2 Elektronické predkladanie ŽoNFP 1](#_Toc477166858)

[3 Overovanie vybraných príloh ŽoNFP 3](#_Toc477166859)

1 Úvod

1. Metodický výklad upravuje elektronické predkladanie žiadostí o NFP a spôsob overovania vybraných podmienok poskytnutia príspevku.
2. V zmysle článku 122 všeobecného nariadenia zabezpečia členské štáty všetky výmeny informácií medzi prijímateľmi a riadiacim orgánom, certifikačným orgánom, orgánom auditu a sprostredkovateľskými orgánmi prostredníctvom systémov elektronickej výmeny údajov. Informačný monitorovací systém, zabezpečujúci výmenu informácií je legislatívne ukotvený v § 49 zákona o príspevku z EŠIF. Vybrané procesy elektronickej komunikácie upravuje zákon o e-Governmente.
3. Cieľom metodického výkladu je zabezpečiť podmienky pre výrazné zníženie administratívnej záťaže žiadateľov pri predkladaní žiadostí o NFP, a to maximalizáciou využívania elektronickej komunikácie a odstránením duplicitného vyžadovania informácií od právnických osôb a fyzických osôb, ktoré už v minulosti štátu poskytli a ktoré sú verejne dostupné.
4. V prípade využitia možností, uvedených v tomto výklade, je RO povinný zosúladiť svoju riadiacu dokumentáciu s tou časťou tohto výkladu, ktorej možnosť RO využil (tzn., že RO upraví riadiacu dokumentáciu v závislosti od uplatňovania jednotlivých odsekov tohto metodického výkladu pri implementácii OP).
5. V metodickom výklade sú používané skratky a pojmy, zavedené v Systéme riadenia európskych štrukturálnych a investičných fondov.

2 Elektronické predkladanie ŽoNFP

1. Žiadateľ je oprávnený v zmysle zákona o e-Governmente predložiť žiadosť o NFP elektronicky, a to aj bez určenia tejto možnosti poskytovateľom vo výzve. RO sú z tohto dôvodu povinné zapracovať postupy a procesy prijímania a spracovania žiadostí o NFP, doručených elektronicky, do svojej riadiacej dokumentácie[[1]](#footnote-1).
2. RO stanoví pre žiadateľov možnosť predložiť ŽoNFP elektronicky[[2]](#footnote-2) vo výzve. RO nie je oprávnený v zmysle v súčasnosti platných právnych prepisov obmedziť pre žiadateľov predkladanie ŽoNFP v listinnej podobe.
3. Žiadateľ postupuje pri predložení ŽoNFP do elektronickej schránky RO nasledovne:

* do termínu integrácie ITMS2014+ s Ústredným portálom verejnej správy žiadateľ odošle žiadosť o NFP, vrátane príloh prostredníctvom ITMS2014+, následne vygenerovaný pdf súbor ŽoNFP, už bez príloh, uloží do verzie PDF/A-1a, autorizuje ho kvalifikovaným elektronickým podpisom, kvalifikovaným elektronickým podpisom s mandátnym certifikátom alebo kvalifikovanou elektronickou pečaťou a odošle do elektronickej schránky RO;
* po termíne integrácie ITMS2014+ s Ústredným portálom verejnej správy žiadateľ autorizuje a odošle ŽoNFP bez príloh priamo z prostredia ITMS2014+ (podrobnejšie informácie po integrácii poskytne riadiacim orgánom CKO).

1. RO vo výzve, resp. príslušnej riadiacej dokumentácii ako miesto doručenia ŽoNFP bez príloh uvedie adresu elektronickej schránky RO.
2. Žiadateľ štandardne neautorizuje prílohy ŽoNFP, ale ich iba vloží do ITMS2014+. V odôvodnených prípadoch však RO môže stanoviť povinnosť doručiť vybrané prílohy ŽoNFP[[3]](#footnote-3) autorizované kvalifikovaným elektronickým podpisom, kvalifikovaným elektronickým podpisom s mandátnym certifikátom alebo kvalifikovanou elektronickou pečaťou do elektronickej schránky RO (ide o prílohy, ktoré je žiadateľ povinný predložiť úradne osvedčené, napríklad Splnomocnenie osoby splnomocnenej zastupovať žiadateľa v konaní o ŽoNFP).
3. Aj v prípade, že žiadateľ predkladá ŽoNFP bez príloh výlučne elektronicky, je oprávnený doručiť vybrané prílohy ŽoNFP, ktoré nie sú dostupné v elektronickej podobe, resp. ich zaručená konverzia vykonaná postupom podľa § 36 zákona o e-Governmente do elektronickej podoby by neúmerne zaťažila žiadateľa, v listinnej podobe. V tomto prípade sa za dátum doručenia ŽoNFP bude považovať dátum, ktorý nastane neskôr; buď dátum doručenia ŽoNFP do elektronickej schránky RO alebo dátum podania/odovzdania listinnej prílohy ŽoNFP v súlade s kapitolou 3.2.1.1., odsek 2 Systému riadenia EŠIF. O možnosti  doručiť vybrané prílohy ŽoNFP v listinnej podobe RO informuje žiadateľov vo výzve.
4. V prípade, ak žiadateľ podľa bodu 1 alebo 2 tejto kapitoly predloží ŽoNFP bez príloh elektronickým spôsobom a má aktivovanú elektronickú schránku, RO je povinný doručovať všetky rozhodnutia, vydané v konaní o ŽoNFP elektronicky, v súlade so zákonom o e-Governmente.
5. Za písomné doručenie ŽoNFP, ako aj ďalších dokumentov v rámci konania o ŽoNFP, vyžadovaných podľa ustanovení Systému riadenia EŠIF sa v zmysle zákona o e-Governmente považuje aj doručenie ŽoNFP bez príloh, resp. ďalších dokumentov v rámci konania o ŽoNFP, autorizovaných kvalifikovaným elektronickým podpisom, kvalifikovaným elektronickým podpisom s mandátnym certifikátom alebo kvalifikovanou elektronickou pečaťou do elektronickej schránky RO.

3 Overovanie vybraných príloh ŽoNFP

1. V kapitole 2.4.2, odsek 8 Systému riadenia EŠIF sú v tabuľke uvedené vybrané podmienky poskytnutia príspevku a možný spôsob ich overenia. Je v kompetencii RO stanoviť pre jednotlivé výzvy konkrétny rozsah podmienok poskytnutia príspevku, ako aj spôsob ich overenia.
2. CKO priebežne integruje ITMS2014+ s inými informačnými systémami verejnej správy[[4]](#footnote-4) tak, aby dosiahol pre užívateľa (RO, resp. žiadateľa/prijímateľa) maximálny komfort pri preukazovaní a overovaní podmienok poskytnutia príspevku. V prípade, ak je k dispozícii funkčná integrácia ITMS2014+ s informačným systémom verejnej správy, nie je efektívne a účelné preukazovať a overovať splnenie podmienok poskytnutia príspevku alternatívnym spôsobom.
3. RO informuje žiadateľa vo výzve o možnosti ex-ante overenia splnenia podmienok poskytnutia príspevku zo strany žiadateľa v príslušných elektronických verejných registroch, resp. v ITMS2014+. Ak žiadateľ zistí v elektronických verejných registroch/ITMS2014+ nesúlad s podmienkou poskytnutia príspevku, je oprávnený predložiť dokument (resp. zdôvodnenie absencie dokumentu) aj bez výzvy na doplnenie ŽoNFP, ako súčasť predkladanej ŽoNFP v ITMS2014+. Ide napríklad o situácie, ak žiadateľ uzavrel s veriteľom dohodu o splátkach a RO akceptuje v zmysle výzvy dohodu o splátkach, ktorú riadne plní ako splnenie podmienky nebyť dlžníkom, ale v elektronickom verejnom registri/ITMS2014+ figuruje stále ako dlžník; ak v elektronickom verejnom registri/ITMS2014+ nie je dostupná účtovná závierka subjektu a pod.
4. V prípade funkčnej integrácie ITMS2014+ s informačnými systémami verejnej správy, alebo v prípade overovania podmienky poskytnutia príspevku RO v elektronických verejných registroch je RO povinný v prípade, ak zistí overením nesplnenie podmienky poskytnutia príspevku, vyzvať žiadateľa na doplnenie ŽoNFP – doručenie potvrdenia o splnení podmienky poskytnutia príspevku. V prípade, ak žiadateľ predložil ŽoNFP elektronicky do elektronickej schránky RO, RO vyzýva žiadateľa v rámci konania o ŽoNFP rovnako elektronicky, do elektronickej schránky žiadateľa.
5. V prípade, ak je možné overiť podmienku poskytnutia príspevku prostredníctvom elektronických verejných registrov (a nejde o prípady uvedené v odseku 4 tejto kapitoly), je RO oprávnený overovať plnenie podmienok poskytnutia príspevku výhradne v týchto registroch, bez potreby predloženia potvrdenia o plnení podmienok zo strany žiadateľa. Informácia o spôsobe overenia musí byť stanovená v príručke pre žiadateľa (kapitola 2.4.2, odsek 5 Systému riadenia EŠIF). Overenie každej podmienky poskytnutia príspevku v elektronických verejných registroch potvrdí RO v Kontrolnom zozname administratívneho overenia ŽoNFP[[5]](#footnote-5).
6. RO vo výzve zadefinuje možnosť v prípade akýchkoľvek pochybností vyzvať žiadateľa (v zmysle odseku 4 tejto kapitoly) na preukázanie splnenia podmienky poskytnutia príspevku, pričom v prípade nepreukázania podmienky zo strany žiadateľa rozhodne o zastavení konania o ŽoNFP.
7. Podmienky poskytnutia príspevku, ktoré nie je možné overiť v elektronických verejných registroch, preukazuje žiadateľ najmä vložením skenu dokumentu vo formáte PDF (resp. v inom formáte dokumentu[[6]](#footnote-6), ak ho vypracúva žiadateľ sám a nie je potrebné, aby bol úradne osvedčený/podpísaný, napr. rtf a pod.) do ITMS2014+ ako prílohu ŽoNFP.
8. Pri dokumentoch, ktoré je v zmysle požiadavky RO žiadateľ povinný predložiť úradne osvedčené, môže žiadateľ zabezpečiť zaručenú konverziu dokumentu v súlade so zákonom o e-Governmente a vložiť ho do ITMS2014+ ako prílohu ŽoNFP.
9. Možný spôsob overovania vybraných podmienok poskytnutia príspevku je uvedený v tabuľke nižšie. Vzhľadom na prebiehajúce integrácie  ITMS2014+ s inými informačnými systémami verejnej správy sa spôsob overenia môže meniť; aktuálne funkčné integrácie detailne popíše metodický pokyn CKO.

|  |  |
| --- | --- |
| **Znenie podmienky poskytnutia príspevku** | **Zadefinovanie formy preukázania a možného spôsobu overenia splnenia podmienky poskytnutia príspevku[[7]](#footnote-7)** |
| Právna forma/konkrétny oprávnený žiadateľ (ak je napr. súčasťou schváleného OP konkrétny oprávnený žiadateľ alebo ide o národný projekt realizovaný konkrétnym prijímateľom) | **Forma preukázania:**  Identifikácia žiadateľa vo formulári ŽoNFP (v prípade subjektov územnej samosprávy a orgánov verejnej správy je identifikácia v ŽoNFP postačujúca aj pre overenie podmienky)  **Spôsob overenia:**  ITMS2014+, alebo  Register a identifikátor právnických osôb, podnikateľov a orgánov verejnej moci  Dostupné na: https://rpo.statistics.sk |
| Podmienka nebyť dlžníkom na daniach | **Forma preukázania:**  Čestné vyhlásenie žiadateľa (bod 15 ŽoNFP)  **Spôsob overenia:**  ITMS2014+ |
| Podmienka nebyť dlžníkom poistného na zdravotnom poistení | **Forma preukázania:**  Čestné vyhlásenie žiadateľa (bod 15 ŽoNFP)  **Spôsob overenia:**  Všeobecná zdravotná poisťovňa  https://www.vszp.sk/platitelia/platenie-poistneho/zoznam-dlznikov.html  Dôvera zdravotná poisťovňa  http://www.dovera.sk/overenia/dlznici/zoznam-dlznikov  Union  https://www.union.sk/zoznam-dlznikov, alebo  Čestné vyhlásenie (v prípade overenia podmienky poskytnutia príspevku iba na základe čestného vyhlásenia je RO povinný najneskôr do 6 mesiacov od začatia realizácie hlavných aktivít projektu overiť podmienku buď prostredníctvom registrov zdravotných poisťovní alebo prostredníctvom ITMS2014+ v prípade, ak bude v prevádzke funkčná integrácia na registre zdravotných poisťovní) |
| Podmienka nebyť dlžníkom na sociálnom poistení | **Forma preukázania:**  Čestné vyhlásenie žiadateľa (bod 15 ŽoNFP)  **Spôsob overenia:**  Sociálna poisťovňa  http://www.socpoist.sk/zoznam-dlznikov-emw/487s, alebo  Čestné vyhlásenie (v prípade overenia podmienky poskytnutia príspevku iba na základe čestného vyhlásenia je RO povinný najneskôr do 6 mesiacov od začatia realizácie hlavných aktivít projektu overiť podmienku buď prostredníctvom zoznamu dlžníkov sociálnej poisťovne alebo prostredníctvom ITMS2014+ v prípade, ak bude v prevádzke funkčná integrácia na zoznam dlžníkov sociálnej poisťovne) |
| Podmienka, že voči žiadateľovi nie je vedené konkurzné konanie, reštrukturalizačné konanie, nie je v konkurze alebo v reštrukturalizácii | **Forma preukázania:**  Čestné vyhlásenie žiadateľa (bod 15 ŽoNFP)  (Podmienka sa nevzťahuje na subjekty podľa § 2 zákona o konkurze a reštrukturalizácii)  **Spôsob overenia:**  ITMS2014+ |
| Podmienka, že žiadateľ nie je podnikom v ťažkostiach | **Forma preukázania:**  Čestné vyhlásenie žiadateľa (bod 15 ŽoNFP)  (Nie je relevantné pre štátne rozpočtové organizácie. Nie je relevantné pre štátne príspevkové organizácie, obce a nimi zriadené rozpočtové a príspevkové organizácie, ak charakter ich činnosti, ktorú budú vykonávať v súvislosti s projektom, nemá charakter hospodárskej činnosti ako vyplýva z práva EÚ. Pri projektoch, financovaných z ESF a ENRF sa podmienka overuje iba v prípade, ak sú podporované v rámci schém štátnej pomoci).  V prípade, ak nie je účtovnú závierku možné získať z ITMS2014+, žiadateľ predkladá účtovnú závierku vo forme skenu  **Spôsob overenia:**  ITMS2014+ (Údaje z účtovnej závierky), alebo  Údaje zo zoskenovaného dokumentu  Test podniku v ťažkostiach |
| Podmienka finančnej spôsobilosti spolufinancovania projektu | **Forma preukázania:**  Čestné vyhlásenie žiadateľa (bod 15 ŽoNFP), alebo  elektronické predloženie dokladu preukazujúceho zabezpečenie spolufinancovania projektu vo forme skenu  (podmienka finančnej spôsobilosti sa preukazuje iba v prípade subjektov s povinným spolufinancovaním v zmysle podmienok určených vo výzve)  **Spôsob overenia:**  ITMS2014+ (Údaje z účtovnej závierky), alebo  údaje zo zoskenovaného dokumentu, alebo  Čestné vyhlásenie |
| Podmienka, že žiadateľ má schválený program rozvoja a príslušnú územnoplánovaciu dokumentáciu v súlade s ustanovením § 7 ods. 6 a § 8 ods. 6/ § 8a ods. 4 zákona o podpore regionálneho rozvoja | **Forma preukázania:**  Elektronické predloženie uznesenia (výpisu z uznesenia) o schválení programu rozvoja a príslušnej územnoplánovacej dokumentácie vo forme skenu (relevantné pre subjekty územnej samosprávy)  **Spôsob overenia:**  Údaje zo zoskenovaného dokumentu |
| Podmienka, že žiadateľ ani jeho štatutárny orgán, ani žiadny člen štatutárneho orgánu, ani prokurista/i, ani osoba splnomocnená zastupovať žiadateľa v konaní  o ŽoNFP  neboli právoplatne odsúdení za trestný čin korupcie, za trestný čin poškodzovania finančných záujmov Európskych spoločenstiev, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin machinácie pri verejnom obstarávaní a verejnej dražbe | **Forma preukázania**  Čestné vyhlásenie žiadateľa (bod 15 ŽoNFP)  **Spôsob overenia:**  Najneskôr do 6 mesiacov od začatia realizácie hlavných aktivít projektu prostredníctvom ITMS2014+ alebo vyžiadaním výpisu z registra trestov od žiadateľa  (RO je oprávnený pri organizáciách, pri ktorých práva a povinnosti zmluvných vzťahov štatutárnych orgánov k organizácii, resp. spôsob vymenovania štatutárneho orgánu upravuje osobitný predpis[[8]](#footnote-8), overiť podmienku poskytnutia príspevku iba prostredníctvom čestného vyhlásenia) |
| Podmienka, že žiadateľ, ktorým je právnická osoba, nemá právoplatným rozsudkom uložený trest zákazu prijímať dotácie alebo subvencie, trest zákazu prijímať pomoc a podporu poskytovanú z fondov Európskej únie alebo trest zákazu účasti vo verejnom obstarávaní podľa osobitného predpisu[[9]](#footnote-9) | **Forma preukázania**  Čestné vyhlásenie žiadateľa (bod 15 ŽoNFP)  **Spôsob overenia:**  Najneskôr do 6 mesiacov od začatia realizácie hlavných aktivít projektu prostredníctvom ITMS2014+ alebo vyžiadaním výpisu z registra trestov od žiadateľa  (Podmienka sa nevzťahuje na fyzické osoby a na právnické osoby v súlade s § 5 zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov) |
| Podmienka neporušenia zákazu nelegálnej práce a nelegálneho zamestnávania za obdobie 5 rokov predchádzajúcich podaniu ŽoNFP | **Forma preukázania:**  Čestné vyhlásenie žiadateľa (bod 15 ŽoNFP)  **Spôsob overenia:**  ITMS2014+ |
| Podmienka predloženia hodnotiacej správy projektového zámeru | **Forma preukázania:**  Čestné vyhlásenie žiadateľa (bod 15 ŽoNFP)  **Spôsob overenia:**  Hodnotiaca správa projektového zámeru, ktorá je v dispozícii RO |
| Podmienka, že žiadateľ (partner) je zapísaný v registri partnerov verejného sektora podľa osobitného predpisu[[10]](#footnote-10) | **Forma preukázania:**  Čestné vyhlásenie žiadateľa (bod 15 ŽoNFP)  (podmienka sa nevzťahuje na fyzické osoby a na právnické osoby v súlade s § 2 zákona o registri partnerov verejného sektora)  **Spôsob overenia:**  Ministerstvo spravodlivosti SR – Register partnerov verejného sektora  Dostupné na: https://rpvs.gov.sk/rpvs/  (riadiaci orgán je povinný overiť splnenie podmienky zápisu do Registra partnerov verejného sektora (ak je to relevantné), najneskôr pred podpísaním zmluvy o poskytnutí NFP zo strany RO; termín overenia stanoví RO vo výzve) |

1. RO je povinný zabezpečiť zadefinovanie postupov a procesov prijímania a spracovania ŽoNFP vo všetkých výzvach, ktoré nie sú uzavreté. V prípade potreby doplnenia týchto postupov a procesov CKO odporúča aktualizovať výzvy formou zverejnenia informácie o zmene formálnych náležitostí výzvy na webovom sídle poskytovateľa na základe § 17, odsek 7 zákona o príspevku z EŠIF (bez potreby predĺženia termínu na predkladanie ŽoNFP). [↑](#footnote-ref-1)
2. Ustanovenia § 17 zákona o e-Governmente týmto nie sú dotknuté. [↑](#footnote-ref-2)
3. Takéto prílohy musia spĺňať štandardy pre formáty elektronických dokumentov podpísateľných elektronickým podpisom v zmysle platného Výnosu MF SR č. 55/2014 Z. z. o štandardoch pre informačné systémy verejnej správy. [↑](#footnote-ref-3)
4. § 2, písmeno b) zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov. [↑](#footnote-ref-4)
5. Vzor CKO č. 18 [↑](#footnote-ref-5)
6. RO je oprávnený umožniť žiadateľom predloženie dokumentu aj v inom formáte, ako povoľuje Výnos MF SR č. 55/2014 Z. z. o štandardoch pre informačné systémy verejnej správy v znení neskorších predpisov. [↑](#footnote-ref-6)
7. Formu preukázania a možný spôsob overenia splnenia podmienky poskytnutia príspevku aplikuje RO primerane aj na partnera. [↑](#footnote-ref-7)
8. Napr. zákon o štátnej službe, zákon o výkone práce vo verejnom záujme, § 4 a § 22 kompetenčného zákona. [↑](#footnote-ref-8)
9. Zákon č. 91/2016 Z. z. o trestnej zodpovednosti právnických osôb a o zmene a doplnení niektorých zákonov. [↑](#footnote-ref-9)
10. Zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov. [↑](#footnote-ref-10)